《种药苗二首 其二 种决明》
宋代·苏辙

闲居九年，禄不代耕。
肉食不足，藜烝藿羹。
多求异蔬，以佐晨烹。
秋种罂粟，春种决明。
决明明目，功见本草。
食其花叶，亦去热恼。
有能益人，矧可以饱。
三嗅不食，笑杜陵老。
老人平生，以书为累。
夜灯照帷，未晓而起。
百骸未病，两目告瘁。
决明虽良，何补于是。
自我知非，卷去图书。
闭目内观，妙见自如。
闻阿那律，无目而视。
决明何为，适口乎尔。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。